
 Isten dicsőségéről, a dicsőség Istenéről szeretnék ma szólni ezeknek az Igéknek a fényében. Mekkora az Ő dicsősége? Azt írja Ezékiel próféta, hogy Isten dicsősége betölti az egész földet. Azt írja a Szentírás, hogy Isten dicsősége látható a teremtésben, a természetben, a történelemben, de legfőképp Fiának, Jézus Krisztusnak és népének az életében. Isten dicsőségét szolgálhatja egészség és betegség, siker és kudarc, élet és halál. Az Úr, nem adja dicsőségét senkinek. Az utolsó órában, amikor minden térd meghajol majd előtte, minden szem látni fogja hatalmas dicsőégét. Addig azonban a bűn, lepelként takarja el az emberek szemei elől Isten dicsőségét. Míg meg nem térünk, nem látjuk, nem tulajdonítjuk Istennek a dicsőséget. Úgy élünk, hogy életünk nem Isten körül, hanem önmagunk körül forog. Nem Isten dicsőségét, hanem önmagunk dicsőségét keressük, szívünk a világ dicsőségével van tele, szemünk az ember nagy művében gyönyörködik. Az újjászületett ember, azonban már képes látni, felismerni és gyönyörködni Isten dicsőségében is.
Ez az ige arra hívja fel a figyelmünket, hogy hívő életünk középpontjába, Isten dicsőítésének kell kerülnie. Miért? Mert az ember hivatása, életének a célja nem más, mint, hogy Isten dicsőségére éljen. Az ember küldetése a Földön az, hogy a láthatatlan Isten látható képe legyen ebben a világban. Istent mutassa be ennek a világnak élete minden területén és az Ő országát terjessze. A bűneset teljesen alkalmatlanná tette az embert küldetésének teljesítésére. Azonban azok, akiket Krisztus helyreállított, újra alkalmassá váltak arra, hogy betöltsék küldetésüket. Azok, akik a Jézus Krisztusban vetett hittel élnek, újra alkalmassá lettek arra, hogy ebben a bűnös, bukott világban Istenfélő módon éljenek. Isten jóságát, irgalmát, szeretetét, szentségét mutassák be ennek a világnak. 
„Mindent Isten dicsőségére tegyetek.” Ez a hívő élet legfontosabb szabálya, Isten Országának alaptörvénye, életünk rendezőelve, melyet minden helyzetben szem előtt kell tartanunk, figyelembe kell vegyünk. Ha nem ezt tesszük, könnyen célt tévesztünk, könnyen céltalanná és értelmetlenné, kaotikussá lesz az életünk. 
Jó Sándor azt mondja: „Minden ember élete olyan, mint egy mozaikkép: sokszínű, apró kövecskékből rendeződik össze egységes képpé, egy egésszé. A sok kis színes cserép által valami szép, nagy gondolatot akar kifejezni az isteni művész. A legkisebb kövecske is eleme annak a felséges tervnek, amit általa ki akar ábrázolni alkotója a mozaikképen. Magukban véve a kis kőlapocskák értéktelen töredékek, így együttesen azonban, engedelmeskedve egy fölöttük álló rendezőelvnek, szép képet alkotnak. Az életünk eseményei, történései: mozaikdarabok, kisebb-nagyobb színes részletek, amelyek nagyon zűrzavaros képet mutatnak mindaddig, amíg nem egységes rendezőelv szerint rendeződnek össze. Ez az egységes rendezőelv pedig az, amit Igénk mond: “Mindent az Isten dicsőségére műveljetek!” De az a baj, hogy a legkülönbözőbb elvek szerint rendeződnek a mozaikdarabok. Az üzleti életben a haszon a rendezőelv, társadalmi életünkben az érvényesülés, szerelmi életünkben az élvezet, evésben, ivásban a jóllakás, munkánkban a pénzszerzés, és mindezektől függetlenül, hitéletünkben: esetleg az Isten. Elveszítettük életünknek a rendezőelvét, középpontját. Ezért olyan zavaros, áttekinthetetlen, értelmetlen az életünk, mint egy széthullott mozaikkép.”
Isten dicsőségére élni, nem valamiféle elvont, szellemi tevékenységet jelent, hanem a hétköznapi, konkrét feladatainknak a legjobb tudásunk szerinti elvégzését. Ez a cél ad értelmet és erőt, a sokszor fáradságos, kellemetlen, unalmas feladatok elvégzéséhez. Így kellene élnünk, de vajon hogyan is néz ki az életünk a gyakorlatban?

Vannak a keresztyén életünknek olyan területei, amelyeken többé-kevésbé engedjük Krisztust úrrá lenni, Istent megdicsőülni, de vannak olyan területei is, melyeket magunknak akarunk megtartani, amelyekből ki akarjuk Őt zárni. Van olyan evés és ivás, amit Isten dicsőségére teszünk, mint az úrvacsora. De van olyan is, mint például, amit vendégségben, vagy vidám baráti társaságban fogyasztunk el, aminek szerintünk semmi köze sincs az Isten dicsőségéhez. És ez így van az életünk minden más területen is. Vannak szent és vannak világi elfoglaltságaink. Ez az egyik legszörnyűbb meghasonlása a keresztyén életnek: a szent és a világi dolgok elválasztása. Két részre osztottuk az életünket és a világot; szent és világi részre. Szent és világi hivatásokra, szent és világi napokra, vannak szent és világi épületeink, szent és világi könyveink és még hosszan sorolhatnám. Isten hatalmát ily módon szeretnénk korlátozni. Istent szeretnénk bezárni az élet általunk szentnek tartott térfelére. Mindenki maradjon a kaptafánál. Isten foglalkozzon azzal, amihez ért, a szent dolgokkal, mi pedig a világiakkal. Amikor így gondolkozunk, az élet világi részét közönségessé, gyakorlatiassá, a szentet pedig elméletivé, üressé tesszük. Ez a felosztás, kétfelé sántikálás azonban nem egészséges ránk nézve. Ez egy tudathasadásos, természetellenes állapot, amit sokáig nem lehet józan ésszel kibírni. Úgy élünk, hogy az egyik lábunk a világi, a másik lábunk a szent világában van és lassan felőrlődünk e két világ között. Az ember lelke boldogtalanul vergődik e két világ között.
Mit csináljunk, ha már egyszer ilyenné tettük ezt a világot, hogy vannak benne ünnepek és hétköznapok, gyülekezeti termek és gyár csarnokok, van benne imádság és nevetés, keresztyén közösség és kreatív közösség és a keresztyén ember hol az egyik, hol a másik térfélen forog? Igénk ma arra tanít, hogy ha nem akarsz idegileg felőrlődni ebbe, egy nagyon fontos igazságot tarts a szemeid előtt: Bármelyik térfélen is légy, mindig ugyanaz legyen a cselekedeteid rendezőelve: “Mindent az Isten dicsőségére tégy!” Kitől tudnánk mi ezt megtanulni? Ki tudná megmutatni, hogy hogyan kell ezt jól csinálni a gyakorlatban? Természetesen az, aki mindenben hozzánk hasónlóvá lett, kivéve a bűnt. Aki értünk született, helyettünk élt és halt meg és értünk könyörög most is.
Nézzünk Jézusra, hitünk szerzőjére és beteljesítőjére, aki ugyancsak tudta, hogy mit jelent egyik lábbal a mulandó, másikkal az örökkévaló világban élni. Nem lehetett könnyű dolog harminc évig egy jelentéktelen Palesztinai faluban, jelentéktelen emberek közt, jelentéktelen munkát végezni. Egy közönséges ácsműhelyben dolgozni, egy özvegyen maradt édesanyát és a családját támogatni. Jézus, harminc évig úgy élt, hogy egyik lábával Názáret poros, hétköznapi életében, a másikkal pedig Isten megváltó tervének a középpontjában állt. Két, merőben más, ellentétes világ! Vajon Jézus boldogtalanul őrlődött e két világ között? Nem, mert a két világot eggyé tudta tenni önmagában úgy, hogy az örökkévalót behozta a mulandóba és a mulandót az örökkévalóba. Ezért tudta az ácsmunkát is örömmel, a legjobb tudása szerint végezni. 
Valaki megkérdezett egyszer egy varrogató leányt: „- Nem fárasztó, hogy egész nap szüntelen csak öltögetsz? - Ó, dehogy, hiszen az esküvői ruhámat varrom.” Ezek az öltések, többé már nem voltak közönséges öltések, mert valami nagy dologhoz kapcsolódtak. Szürke, unalmas, verejtékes, sokszor értelmetlennek tűnő feladataink, vagy vidám szórakozásaink, örömeink, nem lesznek többé közönségesek, ha egy nagyobb, örökkévaló dologhoz: Isten dicsőségéhez kapcsolódnak! Így a szent és a világi újra eggyé válik, a közönséges, nem lesz közönséges többé. Csempézéssel, unalmas számadatok könyvelésével, programok készítésével, gyermekek nevelésével, a padló felmosásával és mosogatással is lehet Istent szolgálni. A legközönségesebb munka is lehet Istentisztelet, amit a szentségnek az áhítata vesz körül, ha tudatában vagy annak, hogy amit teszel, nem embereknek, hanem az Úrnak teszed.
“Mindent az Isten dicsőségére tegyetek” azt jelenti: azért vagyunk ott, ahol épp vagyunk, alkalmazottként egy irodában, eladóként egy üzletben, munkásként egy gyárcsarnokban, tanárként egy a tanteremben, háziasszonyként egy a konyhában, napszámosként egy szántóföldön, hogy ott, abban a helyzetben Krisztus képviselői legyünk. Az Ő szándékát valósítsuk meg a munkánkban, az emberekkel való kapcsolatunkban.
Lehet, hogy azt gondolod most: -De ez a világ annyira más, annyira rossz, annyira idegen az Isten szentségétől, hogy nem lehet benne az Isten dicsőségére élni! Ha más lenne ez a világ, talán meg lehetne valósítani azt, hogy mindent Isten dicsőségére tegyünk, de így nem lehet. Nos, nem a világnak kell ehhez mássá lennie, hanem neked. Nem a világnak kell megváltoznia, hanem a szívednek kell megváltoznia ahhoz, hogy Istent tudd dicsőíteni. Jézus halála előtt azt mondta: “Atyám, eljött az óra, dicsőítsd meg a te Fiadat, hogy a Fiú is megdicsőítsen téged….Én megdicsőítettelek téged a földön azzal, hogy elvégeztem azt a munkát amit rám bíztál” Mi volt az a munka amivel az Atya megbízta? A megváltás. Jézus azzal dicsőítette meg Istent, hogy áldozatul adta önmagát értünk. Az Ő megváltó halálában dicsőült meg Isten a földön és dicsőül meg ma is a legtökéletesebben.
 Csak azzal dicsőíthetjük meg Istent, amit Krisztus a halálával szerzett nekünk. Azzal, hogy elfogadjuk Krisztus váltsághalálát magunkra nézve, mint helyettes engesztelő áldozatot a bűneinkért és beleadjuk magunkat, a saját énünket az Ő halálába. Csak így változhat meg a szívünk. Csak így tudjuk megtenni azt, amivel Urunk megbízott. Ha mi is megszabadulunk az Ő megváltó halála által attól a nagy „Én”-től, amely ott uralkodik életünk középpontjában. Krisztus halálának az elfogadása és vállalása szabadít meg az én-központúságtól. Szabadít fel arra, hogy az Isten-központúság rendezőelve uralkodjék az életünkön. Egyedül csak a Krisztus halálában és feltámadásában megújult ember dicsőítheti Istent.
 Hogyan érvényesülhet Isten dicsősége az életünkben a gyakorlatban? Az önfeláldozás csodájában. Önmagamnak a másokért való feláldozásában. A szeretet cselekedeteiben.
Adódhatnak az életedben olyan helyzetek, a házasságodban, vagy egyedül állóságodban, munkahelyeden, családod, vagy gyülekezeted körében, amikor úgy érzed: -Itt nekem nem jó, nem kifizetődő, nem kényelmes. De gondolj arra ilyenkor, hogy másoknak esetleg jó lehet az, hogy te itt vagy. Krisztus halálából és feltámadásából meríts erőt ahhoz, hogy valóban jó legyen neked ott, ahol vagy. Amikor pedig látod, hogy másoknak is jó, akkor már neked is jó lesz! Mindig, amikor Krisztus megváltó halálába adod bele az énedet: Isten dicsőségét szolgálod! A helyeden vagy.
 Igen. Sokszor feltámad a régi énünk és tiltakozik a ránk váró nehézségek, kényelmetlenségek ellen és ilyenkor sajnáljuk magunkat. Mit tehetünk ilyenkor? Vagy hagyjuk, hogy eluralkodjon rajtunk a régi énünk, az önsajnálat és akkor fog csikorgatva, szörnyű teherként cipeljük az élet terhét, vagy azt tesszük, hogy vállaljuk régi énünk számára újra és újra a Krisztus halálát és beleadjuk magunkat teljesen Krisztus szeretetszolgálatába. Ha ezt választod, hamar elfeledkezel magadról és csak olyan embereket látsz magad körül, akikért Krisztus meghalt. 
	„Mi pedig, miközben fedetlen arccal, mint egy tükörben szemléljük az Úr dicsőségét, mindnyájan ugyanarra a képre formálódunk át az Úr Lelke által dicsőségről dicsőségre.”(2Kor.3:18). Az újjászületett ember, akiben Isten Szentlelke van, már képes szemlélni és egyre gyakrabban szemlélni az Úr dicsőségét, amely a legfényesebben Krisztus lényéből árad. Miközben pedig szemléli, lépésről-lépésre, dicsőségről-dicsőségre átalakul Isten Lelke munkája nyomán. Aki sokat szemléli Isten dicsőségét, akinek fontos az, hogy Isten dicsőségében, jelenlétében éljen, az az ember folyamatosan átalakul, változik. Egyre jobban hasonlít Jézus Krisztushoz. 
Sajnos egyre nehezebb ezt ma a hívő emberként megvalósítani. Egyre jobban belehajszol minket a világ, a korszellem és egyre jobban belehajszoljuk magunkat mi is egy olyan rohanásba, ahol nincs idő semmire, nincs csend, nincs Istenre figyelés. És elhitetjük magunkkal: -Nincs is szükség ma már arra, hogy Isten dicsőségét szemléljük. Hogy Isten előtt csendben elidőzzünk, hogy az Ő nagy tetteit újra és újra végig gondoljuk, hogy a Szentírásban kijelentett igazságait megtanuljuk, hogy az életünket újra és újra ahhoz igazítsuk. És mivel erre nem szánunk időt, ezt nem vesszük komolyan, nem változik az életünk, marad olyan, mint volt. Pedig van remény. Lehet másként is. Lehet változni Isten kegyelméből. 
Istentiszteletünk nem ér semmit, ha Istent itt hagyjuk a teremben és Nélküle megyünk haza! Bibliaolvasásunk nem ér semmit, ha utána Jézust bezárjuk a Bibliánkba és Nélküle kelünk fel mellőle. Imádságunk nem ér semmit, ha az imádságunkkal együtt, az Istennel való életközösségünket is abba hagyjuk. Folytassuk hát istentiszteletünket az áldás után azzal, hogy bármit teszünk, mindent az Isten dicsőségére teszünk! Kezdődjön hát az élet Istentisztelete. Ámen


